Nikki Sixx

| Nikki Sixx |
| --- | --- |
 Nikki Sixx kuvattuna Mercedes-Benz Fashion Week -muotinäytöksessä New York Cityssa vuonna 2007.
Henkilötiedot
Koko nimi:  Frank Carlton Serafino Feranna, Jr.
Syntynyt: 11. joulukuuta 1958 (ikä 66)  San José, Kalifornia, Yhdysvallat
Kansalaisuus:   Yhdysvallat
Ammatti:  muusikko, lauluntekijä, tuottaja, kirjailija, radiojuontaja, valokuvaaja, muotisuunnittelija
Puoliso:  Brandi Brandt (1989–1996) Donna D’Errico (1996–2007) Courtney Bingham (2014–)
Lapset:  poika Gunner Nicholas Sixx (s. 1991) tytär Storm Brieann Sixx (s. 1994) poika Decker Nilsson Sixx (s. 1995) tytär Frankie-Jean Mary Sixx (s. 2001)  tytär Ruby Sixx (s. 2019)
Muusikko
Taiteilijanimi:  Nikki Sixx
Laulukielet:  englanti
Aktiivisena:  1975–
Tyylilajit:  hard rock, heavy metal, glam metal, alternative metal, punk
Merkittävät teokset:  ”Live Wire” ”Shout at the Devil” ”Kickstart My Heart”
Soittimet:  basso, laulu
Yhtyeet:  Mötley Crüe, Sixx: A.M., Brides of Destruction, 58, London, Sister
Levy-yhtiöt:  Leathür • Elektra • Mötley • Warner Music Group • Eleven Seven Label Group Beyond
 Nimikirjoitus
Aiheesta muualla
www.nikkisixx.net
  [ Muokkaa Wikidatassa ] [ ohje ]  
Nikki Sixx (s. Frank Carlton Serafino Feranna, Jr., syntynyt 11. joulukuuta 1958, San José, Kalifornia, Yhdysvallat) on yhdysvaltalainen muusikko ja lauluntekijä. Hänet tunnetaan parhaiten urastaan rockyhtye Mötley Crüen basistina, perustajajäsenenä, keskeisimpänä lauluntekijänä ja johtohahmona. Sixx perusti Mötley Crüen yhdessä rumpali Tommy Leen kanssa vuonna 1981.
Sixx aloitti muusikonuransa 1970-luvulla soittamalla erilaisissa punk- ja rock-kokoonpanoissa, ja työskenteli esimerkiksi viinakaupassa ja pölynimurien puhelinmyyjänä. Sixxin lapsuus ja nuoruus olivat rikkonaisia vaikean perhe-elämän ja koulukiusaamisen vuoksi, ja nuorena hän asui myös kaduilla ja kauppasi huumeita ansaitakseen elantonsa. Teini-ikäisenä Sixx opetteli soittamaan alun perin kitaraa, mutta vaihtoi myöhemmin instrumentikseen basson. Hän piti esimerkiksi Kissin, The Beatlesin ja The Rolling Stonesin musiikista. Sixx muutti asumaan Los Angelesiin ollessaan 17-vuotias tavoitellakseen uraa rockmuusikkona. Plektralla bassoa soittavan Sixxin soittotyyli on punkvaikutteinen, ja hän soittanut suurimman osan erityisesti Gibson Thunderbird -bassoja.
Uransa aikana Sixxillä on ollut ongelmia alkoholin ja huumeiden kanssa. 1980-luvulla Sixx kärsi muun muassa alkoholismista ja käytti sekä kokaiinia että heroiinia. Vuoden 1987 joulukuussa hän otti yliannostuksen heroiinia, minkä seurauksena hänen julistettiin kuolleen ambulanssissa matkalla sairaalaan, ennen kuin ensihoitajan onnistui pelastaa Sixx pistämällä tämän rintaan kaksi piikkiä adrenaliinia. Sixx on arvioinut ottaneensa yliannostuksen heroiinia 1980-luvulla noin kuusi kertaa, mutta on sittemmin raitistunut ja sanonut transsendenttisen meditaation olevan keskeinen osa elämäänsä.
Mötley Crüen lisäksi Sixx on soittanut esimerkiksi yhtyeissä Sixx: A.M., Brides of Destruction ja 58 ja London. Hän on myös toiminut tuottajana ja lauluntekijänä muun muassa Steve Jonesille, Lita Fordille, Meat Loafille ja Alice Cooperille. Vuodesta 2008 alkaen Sixx on johtanut esimerkiksi Mötley Crüen ja heavy metal -yhtye Five Finger Death Punchin levy-yhtiö Eleven Seven Label Groupia. Sixx on ansioitunut myös muun muassa muotisuunnittelijana, radiojuontajana ja kirjailijana.